Kegyelem nektek és békesség Istentől a mi Atyánktól és az Úr Jézus Krisztustól!

1Móz 18, 20-33  
*Azért ezt mondta az ÚR: Mivel már igen sok a jajkiáltás Sodoma és Gomora miatt, és vétkük igen súlyossá vált, 21lemegyek, hogy megnézzem: vajon csakugyan a hozzám eljutott jajkiáltás szerint cselekedtek-e, vagy sem. Tudni akarom.  
22Amikor a férfiak megfordultak, és elindultak Sodoma felé, Ábrahám még ott állt az ÚR előtt. 23Odalépett hozzá Ábrahám, és ezt kérdezte: Vajon elpusztítod-e az igazat is a bűnössel együtt? 24Hátha van ötven igaz ember abban a városban? Akkor is elpusztítod, és nem bocsátasz meg annak a helynek azért az ötven igazért, akik ott laknak? 25Távol legyen tőled, hogy ilyet tégy, hogy megöld az igazat a bűnössel együtt, és úgy járjon az igaz is, mint a bűnös! Távol legyen tőled! Vajon az egész föld bírája nem hozna-e igaz ítéletet? 26Az ÚR így felelt: Ha találok Sodoma városában ötven igazat, megkegyelmezek értük az egész helynek. 27Ábrahám újból megszólalt: Tudom, merész dolog, hogy szólok az én Uramnak, bár én csak por és hamu vagyok. 28De ha az ötven igaznak öt híja lesz, elpusztítod-e az öt miatt az egész várost? Ő ezt felelte: Nem pusztítom el, ha találok ott negyvenötöt. 29Ismét szólt hozzá, és ezt mondta: Hátha negyven található ott! Az ÚR így felelt: Nem teszem meg a negyvenért. 30Ne induljon föl az én Uram, hogy beszélek – szólt Ábrahám –, de hátha csak harminc található ott! Ő így felelt: Nem teszem meg, ha találok ott harmincat. 31Ábrahám ezt mondta: Tudom, merész dolog, hogy szólok az én Uramnak: hátha húsz található ott! Ő így felelt: Nem pusztítom el a húszért. 32Ábrahám ezt mondta: Ne haragudjon az én Uram, hogy még egyszer szólok: hátha csak tíz található ott! Ő így felelt: Nem pusztítom el a tízért. 33Ekkor az ÚR befejezte a beszélgetést Ábrahámmal, és eltávozott, Ábrahám pedig visszatért lakóhelyére.*

Drága áron megváltott Gyülekezet!

Mindenki szereti, ha valamit olcsóbban vehet meg, mint amennyibe általában kerül - ebben talán egyezünk. Szereti az ember, ha valami akciós, sőt sokszor kifejezetten keressük is és nem is csak azért, mert akkor mégis csak több marad a pénztárcában, vagy mert kifejezetten rá vagyunk kényszerítve, hanem valljuk be, azért is, mert szeretjük azt érezni, hogy jól jártunk, ahogy szoktuk mondani, hogy jó üzletet kötöttünk.

Ábrahám a mai igében szinte mintha piacon lenne, alkudozni kezd. Megpróbál árat szabni az Isten kegyelmének és aztán nyomja csak egyre lejjebb ezt az árat, kimondhatjuk, hogy igen-igen akcióssá sikerül tenni Sodoma és Gomora számára a kegyelmet.   
Adjuk meg Ábrahámnak, hogy eleve egy jó árat sikerül szabni, hiszen elég, ha 50 igazat találnak az angyalok több ezer ember közül. Ez azt jelenti, hogy – tegyük fel, hogy 5000 fős volt összesen csak a két nagy város – 50 fővel pedig ez azt jelenti, hogy Isten elve belemegy abba, hogy ha csak 1%-ka igaz az embereknek, akkor megkíméli a többi 99%-ot is. Ismerős lehet ez az isteni számtan máshonnan is: Jézus példázatából, ugye az 1 elveszett bárány a 99-cel szemben. Isten már itt is kimondja, hogy neki fontos, nem elhanyagolható az 1. Se a bajba, bűnbe jutott, se az igaz. Az 1, te, vagy én az Úr számára sosem lesz, sosem válik elhanyagolhatóvá. Ahogy az igében is elhangzik: az Úr tudni akar rólad, arról, hogy mi zajlik benned, hogy mi folyik közöttünk. Ábrahám az alkudozásával pedig még inkább megmutatja Isten hozzánk forduló könyörülő akaratát. Mert az 50-ből lesz 45, 45-ből 40, a 40-ből 30, majd 20 és végül 10-ben állapodnak meg. Ha most így újra számoljuk, akkor az jön ki, hogy az Úr belemegy abba, hogy, ha csak a városok 0,2% igaz, akkor megkíméli a többi 99,8%-ot is. Hát ez a mi emberi számításainkkal mérve szinte felháborító pazarlásnak, dőreségnek tűnik. Erre szinte mindannyian azt mondanánk, hogy Isten gyakorlatilag ingyen dobná a városok után a kegyelmet és, ha így se kell, ha így se megy, akkor ezt az egészet el kell engedni. Nem, hogy nem érdemes, nem hogy nem éri meg, ez visszaélés, sértés a könyörülő szeretettel szemben.

A mi mennyei Atyánk azonban továbbra is másként számol, másként gondolkodik, máshogy szeret, mint mi.  
A számokat most elhagyva, lépjünk eggyel hátrébb és nézzünk rá így a történetre.

Ábrahám könyörög ezekért a városokért, mikor az odatartó küldöttektől megtudja, hogy milyen következményekkel jár most majd a bűnös életük, a hitetlenségük. Ábrahámot ezen a ponton hátba szoktuk veregetni, hogy milyen jó ember, hogy másokért könyörög, de vizsgáljuk meg most ezt egy picit közelebbről! Ábrahám unokaöccse és annak családja lakik az egyik városban. Szép-szép tehát, hogy minden igazért, sőt az egész városért is szól Ábrahám, de megkockáztathatjuk, hogy első körben mégis inkább csak a saját rokonai jutottak az eszébe. De jó, ezt ne hánytorgassuk fel neki, ez emberileg abszolút érthető, mégha valóban tudnunk is kell vadidegenekért is könyörögni őszinte szívvel. Ezzel mi is sokszor állunk hadilábon, hiszen bennünk is hányszor fogalmazódik meg ilyenkor inkább az áldozathibáztatás, illetve az a bizonyos „megérdemelte, amit kapott” gondolat, ahelyett, hogy szeretettel hordozni vágyakoznánk másikat, akár az ellenséget, akár a rosszakaróinkat is.

De lépjünk ezen most mégis túl és hadd tegyek fel inkább egy másik kérdést Ábrahám viselkedésével kapcsolatban: Miért most? Illetve: miért csak most?  
Miért csak most könyörög? És egyáltalán, miért csak könyörög?  
Miért nem könyörgött már sokkal korábban például a megtérésükért, vagy segítségért számukra a mély helyzetükben? Biztos, hogy nem csak most értesült az ott lévő gonoszságról és istentelenségről? Akkor eddig miért nem jutott eszébe könyörögni Istenhez? Miért csak most válik fontossá számára a másik ember megtérése, az Istenhez közel vezetésük?  
És ismét, megint magunkra ismerhetünk! Hiszen mi magunk is hányszor tesszük ugyanezt! Amíg nem végzetes a baj, amíg ég valóban a ház, amíg nem tűnik teljesen elveszettnek a helyzet, addig nem keressük a mi mennyei Atyánkat. De miért nem? Miért csak akkor fordulunk oda Hozzá, amikor már a teljes pusztulás szélén vagyunk? Miért nem azzal kezdjük, hogy megszólítjuk a Mindenhatót, a mi Megváltónkat, ahelyett, hogy hagynánk, merthogy „úgy is lesz valahogy”, vagy, hogy önerőből akarjuk megoldani? Miért hisszük el újra és újra, hogy menni fognak a dolgok az Úr nélkül, vagy, hogy Ő csak egy végső esetben megszólítandó megoldást? A Kegyelem Ura nem csak majd egy végső pontnál akar ott lenni, hanem Ő végig veled akar lenni. Ő a Kezdet és Vég, de a két végpont között is Ő a Kegyelem, Ő a Megoldás, Ő a válasz! Nem csak a cél, hanem az út, illetve az úton tartó kegyelem.  
Ez persze nem azt jelenti, hogy nekünk nem kell tennünk semmit! Csak épp nem mindegy, hogy mi az alap, hogy mivel kezdünk: magunkkal, a világ erejével, vagy az Úrtól erőt és áldást kérve.  
És itt valami újabb dolog is kitűnik. Ábrahám végül is, ha csak utolsó pillanatban is, de valóban könyörög. De csak könyörög, aztán, ahogy olvassuk: „*Ábrahám pedig visszatért lakóhelyére”*. Semmi egyebet nem tesz. És itt húzzuk alá ismét, hogy eddig is tehetett volna bármit a városokért, a keresőkért, a hívőkért, vagy legalább a saját rokonaiért, de valahogy eddig nem volt annyira fontos.  
De ebben is mennyiszer hasonlítunk rá?! Nem köszönöm meg a másiknak; nem mozdulok érte; nem kérdezem meg, hogy hogy van; nem teszek egy plusz lépést érte; nem mondom el, hogy fontos nekem, hogy szeretem – míg csak ara nem eszmélek, hogy már talán túl késői is. Szinte tényleg spórolunk a dicséretekkel, az ölelésekkel, a csókokkal, a szeretetünkkel, mintha elfogynának, mintha ezeket is számolgatnunk kellene, hogy vajon a zsebünkben marad-e elég belőlük a hónap végére…   
És nekünk is, sokszor csak akkor jut eszünkbe, hogy hát nem is lenne, vagy lett volna nagy dolog felhívni, vagy akár meglátogatni, vagy bárhogy, bármikor elmondani, hogy mennyire becsülöm, szeretem a másikat, amikor talán el is késtünk már. Ahogy Ábrahám nem lép, nem mozdul szinte a végső ítéletig, ugyanúgy mi is túl sokáig tudjuk elnézni a fájdalmakat, a sértődést, a gonoszságot, a reménytelenséget, a megtört életeket, a hitetlenséget és azt gondolni, hogy majd talán holnap elindulok a segítségére, majd talán holnap szót emelek az Isten szeretetével…

Most, hogy picit hátra tekintettünk az igében, nézzünk el végül előre is, illetve Ábrahám után ismét az Úrra, hogy milyen az Ő szeretete, hogy milyen az Ő kegyelmi terve az ember számára! Hogy igaza van-e Ábrahámnak, mikor azt hiszi, hogy Isten megfeledkezne akár 50, akár 10, akár csak 1 igaz, Őbenne bízó emberről?  
Ugyanis az ige azzal fog folytatódni, hogy ezek a küldöttek nem találnak még csak 10, azaz 0,2%-nyi igaz embert se. Még a Columbo-s „csak még egy kérdés” módjára kialkudott alku szerint is, itt bizony teljes pusztulás kellene, hogy következzen. Hiszen így kívánja a közérdek, így kívánja meg az emberi logika, erre szerződik Ábrahám is az Úrral. Végül valóban csak erre, pedig a könyörgése elején, még úgy tűnik, hogy már megsejtett valamit az Isten kegyélmének nagyságából. Mert a könyörgése elején még azt mondja, illetve kérdezi Ábrahám: „*25Távol legyen tőled, hogy ilyet tégy, hogy megöld az igazat a bűnössel együtt, és úgy járjon az igaz is, mint a bűnös! Távol legyen tőled! Vajon az egész föld bírája nem hozna-e igaz ítéletet?”*

Ábrahám, mintha megragadna valamicskét itt az Úr szeretetéből és kapizsgálná, hogy az Isten igazsága, az nem más, mint a megkönyörülés akarata.  
De aztán mégis olyan gyorsan elengedi ezt és ismét visszacsúszik a bűn és büntetés, a jogos bosszú, az „ekkora kegyelem nem létezhet” gondolatokba. És nem mer ebbe valóban belekapaszkodni, nem meri igazán hinni, hogy az Isten szeretete, az Ő kegyeleme, az sokkal nagyobb, mint, ahogy az ember azt jogosnak tartja, vagy bármikor reméli.  
Végül, ugye az Úr angyali nem találnak 10 igaz embert, 0,2%-ot se, de a mi mennyei Atyánk azt mondja, hogy Ő akkor se pusztítja el a Benne bízót, mert Ő meg akar menteni, Ő meg akar szabadítani. Ugyanígy hiába vagy te csak 1, ha Belé kapaszkodsz, ha Őt kéred, akkor téged se fog ott hagynia mélységeidben, a pusztulásban, hanem téged is kivezet onnan.  
Ő inkább odaad egyet, az ártatlant. Azt, akit semmilyen alku, semmilyen emberi logikával magyarázható igazság nem kötelezhet erre, Jézus Krisztust, hogy mi mind megszabadulhassunk, ne kelljen megtapasztalnunk a pusztulást. A mi Istenünk egyetlen gyermekét se akarja elveszíteni, ezért odaáldozza magát, vállalja az igazságtalanságot, vállalja az összes fájdalmunkat, az összes mélységünket, azért, hogy nekünk ne kelljen megélnünk a saját Sodománkkal való elpusztulást.  
A mi mennyei Atyánk igazsága számodra is és számomra is a könyörület. Az a könyörülő szeretet, ami nem akar hagyni pusztulni, akkor se, ha vitathatatlanul ennek kellene következnie, mert Ő nem akarja ezt tétlenül végignézni, Ő nem csak az utolsó pillanatban gondol rád, hanem hordoz, megsegít, a kegyelem útját munkálta ki neked. Ő nem ítéletre hív, hanem Krisztusért kegyelemre, mert így szeret téged.   
Te ne legyél olyan, mint Ábrahám, aki túl nagy merészségnek látja, hogy valóban bízzon a kegyelemben, te kapaszkodj bele: merj az Úr szeretetéből élni, merd hinni a kegyelmet, mert bár sokszor olcsónak tűnik, de a drága ár meg lett fizetve érted! Ámen